Det er angiveligt det Singapore-baserede datterselskab til OW Bunker, Dynamic Oil Trading, der har svindlet for en kvartmilliard kroner. Svindlen ser nu ud til at kunne koste et af Danmarks største selskaber livet. Manden bag svindlen indrømmede onsdag over for ledelsen i OW Bunker, at han de seneste måneder har svindlet for det nordjyske selskabs penge. Han gik til bekendelse på hovedkontoret i Nørresundby. Endnu er ingen dog officielt trådt frem, men flere medier skriver, at OW Bunker peger på topledelsen i Dynamic Oil Trading som de skyldige. TV2/Nord har flere gange torsdag forsøgt at få fat i Dynamic Oil Trading, og det lykkedes os til sidst at få fat i Charles Dai, der sidder på Dynamic Oil Tradings kontor i Singapore og er Bunker Trader på Singapores marked. Her er, hvad vi spurgte ham om: Der er en historie i de danske medier om, at Dynamic Trading Oil har svindlet med en masse penge fra det danske selskab OW Bunker. Har I hørt om det? - Vi har ingen kommentarer, før vi offentliggør en bekendtgørelse. Vi har først læst nyheden i dag. Flere medier skriver, at en dansker og to lokale i Singapore står bag svindlen. Har I noget at sige til det? - Ingen kommentarer. Der er mange mennesker, som kommer til at miste deres job på grund af det her. Har man snakket om det i dag? - Det har jeg ingen idé om, og jeg kommer måske i samme situation. Du kommer også til at miste dit job? - Måske, måske ikke. Jeg aner det ikke. Jeg må vente, til bekendtgørelsen bliver offentliggjort, så jeg ved, hvad situationen bliver, og hvad der bliver af firmaet.

Referat:
Dynamic Oil Trading står angivelig bag svindlen på en kvartmilliard kroner i OW Bunker. TV2/Nord har været i kontakt med en medarbejder i firmaet.